送呂主簿還任永豐
作者：方回
朝代：宋

paragraphs: 吾友陸太初，擢第歲丙辰。
同舟下歙灘，羣英對楓宸。
於時程訥相，中書秉洪鈞。
拔我魏靜翁，丞郎厠朝紳。
明年去其位，出使洞庭濱。
回也實同行，兩見桃源春。
己未入江險，鄂城飛戰塵。
近歲亡國相，再造誇庚申。
金陵留舉子，始獲識偉人。
公年二十三，太初之館賓。
回年三十四，太初之鄉鄰。
四十六載別，世事難具陳。
後歲公七袠，明年我八旬。
雪髯對舉酒，談詩如有神。
健筆涸湖海，便腹羅星辰。
匪玉亦匪珠，自有席上珍。
近世澆薄俗，百僞無一真。
二老舉措間，復還天地淳。
醉鄉闢坦途，永無荆與榛。
傍觀果孰識，無懷葛天民。
一邑主簿領，內省忘屈伸。
歸隠匡廬峰，寄雁或可頻。